GAZ SARFINI HISOBGA OLISH PRIBORLARI XARID QILISH UCHUN XITOY XALQ RESPUBLIKASI HUKUMATINING IMTIYOZLI KREDITIDAN SAMARALI FOYDALANISH CHORA-TADBIRLARI TOʻGʻRISIDA
(resolution, 2006-11-03)

Energiya resurslaridan samarali foydalanilishini taʼminlash, Oʻzbekiston Respublikasi uy-joy fondini gaz sarfini hisobga olish priborlari bilan jihozlash hamda Xitoy Xalq Respublikasi bilan moliya-investitsiya hamkorligini yanada kengaytirish maqsadida Vazirlar Mahkamasi qaror qiladi: 1. Xitoy Xalq Respublikasi Hukumatining Oʻzbekiston Respublikasi Hukumatiga Oʻzbekiston Respublikasiga gazni hisobga olish priborlari yetkazib berishni tashkil etish uchun XXR Eksimbankining 10 yil muddatga, shu jumladan 4 yil imtiyozli davrga 100 mln yuangacha miqdorda yillik foydasi 3 foiz boʻlgan imtiyozli kredit berish toʻgʻrisidagi taklifi qabul qilinsin. 2. Belgilansinki: Oʻzbekiston Respublikasi Tashqi iqtisodiy faoliyat milliy banki kredit boʻyicha qarz oluvchi; “Oʻzkommunxizmat” agentligining “Boshkommungaz” korxonasi sub qarz oluvchi hamda XXR Eksimbanki krediti doirasida yetkazib beriladigan gazni hisobga olish priborlarini oluvchi hisoblanadi; kreditni qoplash, vositachilik haqi va moliyaviy xarajatlar ilovaga* muvofiq “Oʻztransgaz” aksiyadorlik kompaniyasining oʻz mablagʻlari hisobiga amalga oshiriladi. 3. Oʻzbekiston Respublikasi Moliya vaziri: XXR Hukumati tomonidan Oʻzbekiston Respublikasi Hukumatiga kredit berish toʻgʻrisidagi dastlabki bitimni; Oʻzbekiston Respublikasi Hukumati nomidan XXR Eksimbankiga Oʻzbekiston Respublikasi Tashqi iqtisodiy faoliyat milliy bankining hamda Oʻzbekiston Respublikasi Tashqi iqtisodiy faoliyat milliy bankiga “Boshkommungaz” korxonasining toʻlov majburiyatlari boʻyicha kafolatlarni imzolashga vakil qilinsin. 4. Quyidagilar: Xitoyning “Mashimpeks” davlat korporatsiyasi koʻrsatib oʻtilgan kredit doirasida gazni hisobga olish priborlarini yetkazib beruvchi hisoblanishi; “Suvjihozgaz” qoʻshma korxonasi yetkazib beriladigan gazni hisobga olish priborlariga kafolatli va servis xizmati koʻrsatishi; XXR Hukumatining imtiyozli krediti doirasida yetkazib berilayotgan gazni hisobga olish priborlari Vazirlar Mahkamasining 2002-yil 28-martdagi 99-son qarori bilan tasdiqlangan Gazlashtirilgan uy-joy fondini (kvartiralar va yakka tartibdagi uylarni) respublika mintaqalari boʻyicha 2002—2004-yillarda gazni hisobga olish priborlari bilan jihozlash jadvalini bajarishga yoʻnaltirilishi; Vazirlar Mahkamasining 2002-yil 28-martdagi 99-son qaroriga muvofiq mazkur kredit doirasida Oʻzbekiston Respublikasiga keltirilayotgan gazni hisobga olish priborlari bojxona toʻlovlari toʻlashdan (bojxona rasmiylashtiruvi yigʻimlari bundan mustasno) ozod qilinganligi maʼlumot uchun qabul qilinsin. 5. Oʻzbekiston Respublikasi Tashqi iqtisodiy faoliyat milliy banki XXR Eksport-import banki bilan belgilangan tartibda Qarz bitimi tuzsin hamda qarz mablagʻlarini “Boshkommungaz” korxonasiga qayta moliyalashtirsin. 6. Oʻzbekiston Respublikasi Adliya vazirligi Oʻzbekiston Respublikasi Hukumatining XXR Eksport-import bankiga kafolati yuzasidan xorijiy kreditor uchun maqbul shaklda belgilangan tartibda yuridik xulosa bersin. 7. “Oʻzkommunxizmat” agentligining “Boshkommungaz” korxonasi “XXR Hukumatining imtiyozli krediti liniyasi boʻyicha “Oʻzkommunxizmat” agentligining “Boshkommungaz” korxonasi tomonidan gazni hisobga olish priborlarining xarid qilinishi” loyihasining bir oy muddatda vakolatli ekspertiza organlari bilan kelishilishini hamda belgilangan tartibda texnik-iqtisodiy asoslanishi tasdiqlanishini taʼminlasin. 8. Oʻzbekiston Respublikasi Makroiqtisodiyot va statistika vazirligi XXR Hukumatining imtiyozli krediti doirasida gazni hisobga olish priborlari yetkazib berish loyihasini belgilangan tartibda Oʻzbekiston Respublikasining 2002-yilgi Investitsiya dasturining aniq roʻyxatiga, Hukumat kafolati ostida chet el investitsiyalari va kreditlarini jalb qilgan holda amalga oshiriladigan loyihalar boʻlimiga kiritsin. 9. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari K.N.Toʻlaganov zimmasiga yuklansin.